
ACORD 205/2006, DE 21 DE JUNY DE 2006, DEL PLE DEL CONSELL DE L’AUDIOVISUAL DE CATALUNYA

Expedient núm.28/2006-S  TELEVISIÓ DE CATALUNYA, SA 

Antecedents

1. El dia 15 de maig de 2006, TELEVISIÓ DE CATALUNYA, SA,  va emetre a les 13,56 hores per TV3, i a les 21,30 per K33, un espot de l’entitat Transports Metropolitans de Barcelona en relació amb la Campanya institucional anomenada Bus el qual, segons les dades de que disposava aquest Consell, en aquell moment no comptava amb l’autorització preceptiva prèvia del Consell de l’Audiovisual de Catalunya.
2. El Consell de l’Audiovisual de Catalunya va decidir, mitjançant l’Acord 173/2006, de 24 de maig, obrir de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador TELEVISIÓ DE CATALUNYA, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions oportunes.
3. El 6 de juny de 2006 ha tingut entrada en aquest Consell un escrit (registre entrada 1.196/2006) que signa el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual es fan les al·legacions següents:

“PRIMERA.- El fonament de l’expedient sancionador sosté que l’espot emès el dia 15 de maig de 2006 per TV3 i pel K3 relatiu a l’entitat Transports Metropolitans de Barcelona es considera campanya institucional i ha estat emès sense la preceptiva autorització prèvia del Consell de l’Audiovisual de Catalunya, a que fa referència l’article 109,3 de la Llei 22 de 29 de desembre, reguladora de la Comunicació Audiovisual de Catalunya.

SEGONA.- No compartim la interpretació del CAC, en primer Iloc perquè l’entitat Transports Metropolitans de Barcelona (TMB) és una societat anònima de capital públic aliena al que l’ordenament jurídic determina com a administració pública i, en conseqüència, la publicitat relativa als seus serveis i activitats de cap manera pot considerar-se com a publicitat institucional. En conseqüència, l’emissió de l’espot que porta causa del procediment no requereix autorització prèvia alguna.

TERCERA.- Per altra banda, i abundant en l’anterior manifestació, l’operador Televisió de Catalunya, SA no és responsable de la sol·licitud d’autorització prèvia que dona lloc a la comissió de la infracció, atès que l’entitat responsable legitimada per fer-ho és, en tot cas, ha de ser l’Administració Pública promotora del servei, responsabilitat que de cap manera es compartida amb caràcter solidari ni subsidiàriament per la meva representada.

Aquesta afirmació es fonamenta en el que disposa l’article 130 de la Llei 22/2005, reguladora del CAC, en quina virtut:

“Han d’ésser sancionades corn a responsables de les infraccions tipificades per aquesta llei les persones físiques o jurídiques, de naturalesa pública o privada, a qui se’n pugui atribuir la comissió, encara que sigui per inobservança”,

Per tant, no existeix cap precepte normatiu que estableixi que els mitjans de comunicació audiovisuals estan obligats a verificar el compliment del requisit previst a l’article 109 de la llei de l’Audiovisual i per tant falta l’element de tipificat exigit a tot procediment sancionador, ja que l’article 109 fa referència a les “administracions públiques de Catalunya” i no als mitjans que fan l’emissió d’aquesta publicitat i per tant el subjecte responsable de l’incompliment del precepte esmentat, d’acord amb l’article 130.1 de la Llei de audiovisual, ha de ser l’administració pública que l’ha encarregada i no l’emissora que ha fet la seva difusió.

Sembla inqüestionable, a tenor del precepte, que la comissió no es pot atribuir a Televisió de Catalunya sinó que recauria de ple en l’Administració que promou la contractació de la campanya, si fos el cas.

QUARTA.- En conclusió, la publicitat emesa per Televisió de Catalunya, SA relativa a la campanya 012 impulsada per la Generalitat de Catalunya no pot considerar-se com a publicitat institucional i, en conseqüència, la seva difusió no es troba subjecta a cap mena d’autorització prèvia, ni, per altra banda, la sol·licitud d’autorització prèvia per la seva emissió, si fos el cas, tampoc seria responsabilitat de Televisió de Catalunya, doncs de l’article 109 de la Llei 22/2005 no es desprèn que sigui el mitjà difusor el responsable de sol·licitar aquesta autorització prèvia que correspondria, en tot cas, a la Generalitat de Catalunya en la seva condició d’Administració pública promotora del servei.

No procedeix, doncs, aplicar sanció econòmica alguna a Televisió de Catalunya, SA per quan aquesta societat no és responsable de la comissió dels fets que donen lloc a la incoació de l’expedient sancionador”.

En el mateix escrit, l’interessat acaba sol·licitant que «procediu a l’arxiu de l’esmentat expedient » 
Fonaments 

1. Al·lega l’interessat que Transports Metropolitans de Barcelona  és una societat anònima de capital públic aliena al que l’ordenament jurídic determina com a administració pública i per tant,  la publicitat relativa als seus serveis no es pot considerar com a publicitat institucional. La consideració que Transports Metropolitans de Barcelona és administració pública, als efectes de sol·licitar l’autorització prèvia per emetre publicitat institucional no correspon a l’interessat sinó al Consell de l’Audiovisual de Catalunya, que ja s’ha pronunciat en aquest sentit, i a la mateixa entitat Transports Metropolitans de Barcelona que, tenint en compte aquesta consideració, va sol·licitar a aquest Consell la corresponent autorització de l’emissió de la campanya institucional per a televisió anomenada Bus, que va ser atorgada per Acord 36/2006, de 22 de maig, de la Comissió de Continguts del Consell de l’Audiovisual de Catalunya. 

2. El Títol VI, capítol V secció segona de la Llei de Comunicació audiovisual de Catalunya regula les altres formes de publicitat. Específicament, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda l’apartat 3 del mateix article estableix que la publicitat institucional  en el mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

3. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

El fet que la publicitat institucional resti subjecta a l’autorització prèvia  d’aquest Consell porta a considerar que els prestadors de serveis de comunicació audiovisuals no poden emetre aquesta publicitat si no està prèviament autoritzada,  els quals han de verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la Llei 22/2005, de 29 de desembre, de la comunicació audiovisual a Catalunya.

També s’ha de posar de relleu que, amb data 8 de març de 2006, el Consell de l’audiovisual de Catalunya, mitjançant l’Acord 77/2006 va autoritzar, arran d’una sol·licitud de TELEVISIÓ DE CATALUNYA,SA, l’emissió de l’espot 012 L’estiu és teu, que pertany a una campanya de publicitat de la Generalitat de Catalunya.

4. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la de «incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposen els articles 129 de la Llei  22/2005, de 29 de desembre, de la Comunicació Audiovisual de Catalunya, l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya.

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, de conformitat amb el que es desprèn als fonaments de la part expositiva del present Acord.

2. Incoar un procediment sancionador a l’operador Televisió de Catalunya, SA per emetre l’espot de la campanya institucional anomenada Bus de l’entitat de Transports Metropolitans de Barcelona sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat .

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se -en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 21 de juny de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

